Koronaviruspandemia 2019-2020

Koronaviruspandemia 2019–2020 on joulukuussa 2019 kiinalaisesta Wuhanin kaupungista alkanut pandemia. Sen aiheuttaa uusi koronavirus SARS-CoV-2, joka aiheuttaa COVID-19-nimistä tautia. COVID-19 on määritelty Suomessa yleisvaaralliseksi tartuntataudiksi.
Maailman terveysjärjestö WHO julisti epidemian pandemiaksi 11. maaliskuuta 2020. Viruksen uskotaan leviävän suurimpaan osaan maailman väestöstä. Kului 67 päivää ensimmäisestä raportoidusta tartuntatapauksesta 100 000:n rajan rikkoutumiseen, 11 päivää siitä 200 000 tapaukseen, ja vain 11 päivää sen jälkeen 700 000 tartuntaan. Pandemian kulkuun voidaan yhä vaikuttaa.
2. toukokuuta mennessä 208 maata ja aluetta oli ilmoittanut tartunnoista, ja tartuntatapauksia oli vahvistettu 3 400 000:lla ihmisellä, sairauteen kuolleita oli 243 000 ja parantuneita 1 100 000. Suomessa oli 14. huhtikuuta 2020 vahvistettu 3 161 tartuntaa ja 64 kuolemaa. Tartuntojen todellinen määrä lienee huomattavasti suurempi.
Länsimaat olivat huonosti varautuneet pandemiaan. Monet Itä-Aasian maat reagoivat pandemiaan melko nopeasti, koska niillä oli kokemusta SARS- ja MERS-epidemioista. Useiden länsimaiden toiminta taudin leviämisen hidastamiseksi oli alussa vitkuttelevaa ja horjuvaa. Pandemia on näkynyt monien maiden terveydenhuollossa potilaiden suurina määrinä ja suojatarvikkeiden ja hengityskoneiden puutteena, mikä on lisänyt kuolleisuutta. Monien maiden terveydenhuolto ylikuormittui pahoin.
Maaliskuussa koronaviruspandemia aiheutti useimmissa maissa sulkutoimia, joilla maiden hallituksen pyrkivät hidastamaan taudin etenemistä. Kouluja, urheilukilpailuja, ravintoloita ja joukkokokouksia suljettiin ja maiden rajoille sekä maiden sisälle asetettiin kulkukieltoja, ja ihmisiä joutui työttömiksi. Monin paikoin ihmiset välttivät kaupungeissa turhaa kaduilla liikkumista. Jotkut pyrkivät pakoon pandemiaa maaseudulle tai muualle eristyksiin. Taudin leviämisriskiä kohtaan on esiintynt piittaamattomuutta. Maaliskuussa sulkutoimien takia yhteiskuntien talous supistui suuresti, joten sulkuja vastustettiin joissain maissa.
Huhti-toukokuussa ensimmäinen aalto näytti monin paikoin hiipuvan. Mutta tilanne oli monissa maissa silti paha. Uusia tautiaaltoja ennustettiin. 
Sulkutoimet haittasivat valtioiden taloutta, minkä vuoksi monet maat pyrkivät ainakin osittain avaamaan yhteiskuntiaan taudin voimakkaan leviämisen uhasta huolimatta. Sulkujen avaamisten uskotaan johtavan epidemioiden pahenemisiin.
== Koronavirus ==
SARS-CoV-2 tunnetaan myös aiemmilla nimillä 2019-nCo-virus (lyhenne 2019-nCoV, eng. 2019-novel Coronavirus, "2019 uusi koronavirus").
SARS-CoV-2 on seitsemäs tunnettu ihmiseen tarttuva koronavirus. Muita ovat olleet SARSin aiheuttaja SARS-CoV ja MERSin aiheuttaja MERS-CoV sekä HCoV-OC43, HCoV-229E, HKU-NL63 ja HCoV-HKU1.
== Tautikuolleisuus ==
Tautiin ei ole lääkettä tai rokotetta. Kiinan testattujen tapausten mukaan noin 80 prosenttia sairaustapauksista on lieviä. COVID-19 kehittää noin 14 prosentissa tapauksista vakavia keuhko-oireita ja noin viidessä prosentissa kriittisen tilan.https://www.who.int/docs/default-source/coronaviruse/situation-reports/20200301-sitrep-41-covid-19.pdf?sfvrsn=6768306d_2 Coronavirus disease 2019 (COVID-19) Situation Report –41 WHO 10AM CET 01 March 2020 Toisaalta esimerkiksi Italiassa 16 prosenttia sairaalaan otetuista COVID-19-potilaista on vaatinut tehohoitoa. Sairaus on vaarallisin iäkkäille ja pitkäaikaissairaille, mutta voi aiheuttaa vakavia oireita tai kuoleman nuorille aikuisillekin.
Wuhanissa tapauskuolleisuus oli maaliskuun alun julkaisun mukaan 3,6 prosenttia. Italiassa testattujen tapauskuolleisuus oli maaliskuun lopulla noin 9 prosenttia, mutta nousi sairauden kulun edetessä jo 12 prosenttiin (5. huhtikuuta 2020), kun testattujen osuus väestöstä pysyi vielä suppeana. Nämä lukemat perustuvat raakatietoon, jossa on mukana vain testatut tapaukset.
WHO:n 19. maaliskuuta antaman arvion mukaan kuolleisuus koronavirukseen on noin 0,3–1,0 prosenttia. Imperial Collegen mukaan kuolleisuus on keskimäärin 0,9 prosenttia, ollen välillä 0,4–1,4 prosenttia. The Lancet-lehdessä julkaistu tutkimus väittää Kiinan tautikuolleisuuden olleen vain 0,66 prosenttia.
Etelä-Koreassa on noin yhden prosentin kuolleisuus. Kuolleisuus voi olla huomattavasti keskiarvoja korkeampi tai matalampi riippuen hoidon laadusta, iästä, muista sairauksista, sairastumisalueesta ja muista tekijöistä. Niinpä tapauskuolleisuus oli ennen maaliskuun puoliväliä ikäryhmästä riippuen yleensä välillä 0,2–14,8 prosenttia. Italian kansanterveyslaitoksen huhtikuun 5. päivänä raportin mukaan laboratoriovarmennettujen, ikäryhmän 80-89 -vuotiaat sairastuneiden Covid-19 -taudin tapauskuolleisuus oli kivunnut jo yli 30 prosentin.
== Tapahtumahistoria ==
== Levinneisyys ==
=== Ennusteet ===
Tutkijaryhmä arvioi The Lancetissa julkaistussa tutkimuksessa, että vuoden 2020 huhtikuun lopussa tai toukokuun alussa yhdessä Kiinan suurkaupungissa varmistuisi joka päivä 150 000 SARS-CoV-2 -tartuntaa. Ryhmä esitti kuitenkin, että arviot ovat ehkä liian pessimistisiä, koska ne perustuvat vain Wuhanin karanteenin onnistumiseen. Taudin esiintyvyys väestössä olisi huhtikuussa 2020 noin 35 tapausta tuhatta ihmistä kohti. Leviämisnopeuden perusteella 6. helmikuuta tartunnan saaneiden määrän arvioitiin kaksinkertaistuvan 4–6 päivässä. Kiinan mukaan epidemia on saatu hallintaan. Maailman terveysjärjestö WHO:n neuvonantaja Ira Longini esitti 14. helmikuuta, että jopa kaksi kolmannesta maailman väestöstä, eli jopa 5,2 miljardia ihmistä voisi saada tartunnan. Hongkongin johtavan kansanterveyden epidemiologin 11. helmikuuta antaman lausunnon mukaan koronavirus saattaisi tartuttaa jopa 60 prosenttia maailman väestöstä. Jos Kiinan toimenpiteet ovat osoittautuneet tehokkaiksi, muidenkin maiden tulisi hänen mukaansa harkita niitä. Ranska, Saksa ja Espanja näyttivät 10. maaliskuuta olevan tartuntamäärissä vain 9–10,5 päivää Italiasta jäljessä.
THL:n johtava asiantuntija Jussi Sane sanoi 11. helmikuuta, että kaikenlaisilla kauhuskenaarioilla spekulointi on turhaa. Hänen mukaansa asiantuntijoita työllistää epidemian ohella ”infodemia”, erityisesti sosiaalisessa mediassa kiertävät villit analyysit taudin luonteesta.
=== Suomessa ===
Suomessa oli 4. toukokuuta 2020 mennessä vahvistettu 5 327 tartuntaa ja 240 koronakuolemaa 
=== Italiassa ===
Italiassa oli 14. huhtikuuta kolmanneksi eniten vahvistettuja tartuntoja ja toiseksi eniten kuolemia koronaviruksen vuoksi maailmassa. Italiassa oli 14. huhtikuuta yli 159 000 tartuntaa ja 20 000 kuolemaa. Maan terveydenhuoltojärjestelmä ei ollut valmistautunut näin suureen määrään koronaviruspotilaita, ja koko terveydenhuolto uhkasi romahtaa. Ruumiita on yritetty lähettää kirkkoihin, mutta hautausta ei voitu järjestää, sillä ne oli kielletty karanteenin takia. Sotilasajoneuvoja otettiin käyttöön kuljettamaan ruumiita pois. Polttohautauksen odotusaika venyi viikkoon, ja ruumishuoneet ja hautausmaat olivat täynnä. Italiassa varsinkin tehohoidon paikat olivat ruuhkautuneita, eikä kaikille riitänyt hengityskoneita. Tehohoidossa oli paljon nuoria. Hoitopaikkojen pulan vuoksi lääkärit joutuivat päättämään, hoidetaanko tehohoidossa 80- vai 45-vuotiasta, ja yleensä paikat menevät nuorille, koska heidän ennusteensa on parempi. Maa tarvitsi 20 000 uutta lääkäriä ja sairaanhoitajaa tehohoidon ruuhkien purkamiseen. Varsinaisen hoitotyön lisäksi henkilökunta joutui miettimään joka päivä, kuinka keuhkokuumepotilaalle järjestään tilaa. Sairaaloiden leikkausosastot muutettiin keuhkokuumepotilaiden hoitohuoneiksi. Terveydenhuoltojärjestelmää kuormitti myös se, että koronapotilaiden kanssa kontaktissa ollessaan myös sairaaloiden henkilökuntaa sairastui. Hoitajien ja lääkärien kotikaranteenit pahensivat sairaaloiden heikkoa tilannetta ja resurssipulaa.
Vo’:n kylässä tutkijat tekivät kokeellisen aloitteen, jossa kaikki kylän 3 200 asukasta testattiin. Testit tehtiin myös oireettomille ihmisille. Joidenkin raporttien mukaan kantajista oli 50-75 prosenttia oireettomia. Näin tutkijat pystyivät luomaan "epidemiologisen kuvan" viruksen leviämisestä. Kaikki koronavirustartunnan saaneet saatettiin eristykseen, kuten myös kaikki, jotka olivat olleet yhteydessä heidän kanssaan. Testattaessa väestö toiseen kertaan 90 prosenttia positiivisista tartuntatapauksista oli vähentynyt ja kahdeksan oli oireettomia.
=== Venäjällä ===
Venäjällä todettiin 14. huhtikuuta mennessä yli 21 000 tartuntaa, mikä oli kansainvälisesti verrattuna melko vähän Venäjän asukaslukuun nähden. Kaikki Venäjän sairaaloiden keräämät koronavirusnäytteet oli tutkittu vain yhdessä tutkimuslaitoksessa Siperiassa, jonka menetelmää asiantuntijat ja osa maan kansanedustajista epäili epätarkaksi. Näytteiden tulosten saaminen kesti kauan ruuhkaantuneessa laitoksessa, eikä analyysia oltu joskus toimitettu lainkaan. Venäjän kuluttaja- ja terveystarkastusviranomainen Rospotrebnadzor ei aluksi myöntänyt muille laitoksille tutkimuslupaa. Näytteiden analysointilupia annettiin muillekin laitoksille. 19. maaliskuuta mennessä näytteet analysoi valtiollinen Vektor-tutkimusjätti.
Vektorin tutkimusnäytteiden tulokset herättivät epäilyksiä, sillä se oli tutkinut 11.3. mennessä 76 963 näytettä, joista 28 oli osoittautunut positiivisiksi. Virusta löydettiin siis vain 0,036 prosentista tutkituista näytteistä. 18.3. mennessä tutkitusta noin 116 000 näytteestä 0,09  prosentista löytyi virus, ja 19.3. mennessä virus löytyi 199 133 000 tapauksestaper Rospotrebnadzorin koronasivu. Luku oli maailman alhaisin. Lääketieteelliseen tutkimukseen erikoistuneen venäläisen PCR-News-sivuston mukaan syynä ei ollut se, että venäläiset lääkärit lähettäisivät tavallisten kausi-influenssapotilaiden näytteitä turhaan tutkittaviksi.Sen mukaan syynä oli Vektorin tutkimusmenetelmä, jonka Venäjän tarkastusvirasto hyväksyi helmikuusssa. Analyysi jätti osan viruksista havaitsematta. Tämä "leikkaava" menetelmä otettiin käyttöön, koska testejä ja tuloksia piti saada nopeasti. Luvut herättivät epäilyksiä asiantuntijoiden lisäksi myös poliitikoissa. Sairaalat Moskovassa ja Pietarissa olivat täyttymässä, sillä kausi-influenssapotilaiksi kirjattuja, hengitysoireisia potilaita oli runsas kolmasosa enemmän kuin viime vuonna samaan aikaan.
Kreml väitti vielä 26. maaliskuuta, ettei Venäjällä ole mitään epidemiaa.
Venäjän koronavirustilanne herätti huolta myös Suomessa. Huhti-toukokuussa tartuntojen määrä Venäjällä kasvoi nopeasti. Se ruuhkautti ja ylikuormitti terveydenhuollon. Suojavarusteista oli huutava pula. Sairaaloiden lähelle ilmestyi maalis-huhtikuussa yhä piteneviä ambulanssijonoja. Moskovan sairaalapaikat olivat käytännössä lopussa toukokuun alussa, niissä oli 17 000 potilasta.. Pietarissa tehtiin varasairaaloita. Noin 100 lääkäriä oli kuollut tautiin toukokuun alkuun mennessä. Voitonpäivää ei vietetty Venäjällä koronaviruksen takia. 
=== Maailmalla ===
Kiinassa tartunnat olivat 14. huhtikuuta vähenemään päin, ja yli 90 prosenttia 82 000:sta tartunnan saaneesta oli parantunut. Kiinassa tartuntojen määrästä suurin osa muodostui ulkomailta tulleista tartunnan kantajista, eikä kotimaisia tartuntoja havaittu paljon.Euroopassa oli todettu yli 100 000 tartuntaa 19.3..
== Toimenpiteitä eri maissa ==
Kymmenen prosenttia maailman väestöstä oli helmikuun 2020 puolessa välissä jonkinasteisessa karanteenissa koronaviruksen vuoksi.
=== Aasia ===
====Kiina====
Kiina kieltäytyi Maailman terveysjärjestön (WHO:n) avusta koronaviruksen taltuttamisessa helmikuun alussa. Kiinassa kehitettiin mobiilisovellus, jolla käyttäjät voivat seurata omaa koronavirusriskiään. Sovellus kertoo käyttäjille, ovatko he olleet lähellä henkilöä, jolla on todettu tai jolla epäillään koronavirustartuntaa. Moni yhtiö laittoi työntekijänsä etätöihin karanteenin vuoksi. Kiina massadesinfioi seteleitä, mutta sen hyödyt jäivät pieniksi, sillä valtaosa kiinalaisista on siirtynyt käyttämään mobiilimaksuja.
760 miljoonan ihmisen liikkumista rajoitettiin ympäri Kiinaa 16. helmikuuta. Rajoitukset koskivat noin puolta maan asukkaista. Koronakaranteenien tiukkuus vaihteli alueittain. Joissakin paikoissa ihmisten ei annettu poistua kotoaan ollenkaan, joissakin rajoitettiin lähinnä kaupungista lähtemistä. Jotkut kaupungit veivät kontrolloinnin äärimmäisyyksiin: esimerkiksi Hangzhoussa ihmisiä ei paikoin päästetty lähtemään kotoaan edes lääkäriin.
Hubei
23. tammikuuta 2020 kaikki Hubein maakunnan Wuhanin kaupungin juna- ja lentoyhteydet, samoin kuin linja-auto-, metro- ja lauttayhteydet katkaistiin. Kaupungin yhdeksää miljoonaa asukasta kiellettiin poistumasta kaupungista. Kirjastot, museot ja teatterit peruuttivat kaikki tapahtumansa ja esityksensä. Lisäksi 23. tammikuuta Wuhanin tärkeimmät tiet suljettiin ja ihmisiä määrättiin käyttämään rangaistuksen uhalla hengityssuojaimia julkisissa paikoissa, kuten kauppakeskuksissa.
Helmikuun alussa Kiinan viranomaisten kiersivät ovelta ovelle 11 miljoonan asukkaan Wuhanissa vieden asukkaita, joiden epäiltiin sairastuneen koronavirukseen väkisin karanteenileireille. Leirien olosuhteiden kerrottiin olevan huonot ja lääkehoidon mahdollisuudet heikot. Wuhanin kriisisairaaloita suljettiin potilasmäärän vähyyden vuoksi. 10. maaliskuuta Hubein liikkumisrajoituksia löysennettiin niin, että mobiilisovelluksen avulla terveiksi vahvistetut ihmiset saivat matkustaa Hubein alueilla, joissa koronavirustartunnan riski on määritelty matalaksi tai keskinkertaiseksi.
====Muualla Manner-Kiinassa====
Torstaina 23. tammikuuta eristettiin 70 kilometriä Wuhanin itäpuolella sijaitsevan 7,5 miljoonan asukkaan Huanggangin liikenneyhteydet. Wuhanin tavoin Ezhoussa suljettiin elokuvateatterit sekä nettikahvilat, ja päärautatieasema suljettiin 23. tammikuuta.
Pekingissä torstaina 23. tammikuuta tärkeimmät kiinalaiseen uuteenvuoteen kuuluvat tapahtumat suljettiin viikonlopuksi ja temppeleiden perinteiset vuosimessut peruutettiin kahdeksi viikoksi ja monia turistinähtävyyksiä suljettiin. Suunnitellut uudenvuoden tapahtumat peruutettiin 25. tammikuuta ja 8. helmikuuta väliseksi ajaksi.
Kiinan viranomaiset määräsivät eristystoimenpiteet, vaikka Maailman terveysjärjestö ei pitänyt niitä tarpeellisina. WHO:n johtaja Tedros Adhanom Ghebreyesus ilmaisi tyytyväisyytensä toimintaan, koska suuret ihmisjoukot ovat merkittävä riskitekijä.
Kiina ilmoitti 25. tammikuuta lopettavansa ryhmämatkat ulkomaille ja maan sisällä. Lisäksi Kiina määräsi tarkastuksia julkiseen liikenteeseen koko valtion alueella viruksen takia. Koronavirusepäilyjä tarkastettiin junien, lentokoneiden ja bussien matkustajilta erityisillä tarkastuspisteillä. Kiina myös laajensi matkustusrajoituksia viiteen uuteen kaupunkiin koronaviruksen leviämisen estämiseksi. Kaupunkien julkisen liikenteen yhteyksiä ja reittejä moottoriteille suljettiin. Kaikki maaliikenne Pekingistä oltiin katkaisemassa.
Helmikuussa terveysviranomaiset edellyttivät kaikkien Wuhaniin matkustaneiden rekisteröitymistä kunnallisilla terveysasemilla ja pysyttelevän kotonaan kahden viikon karanteenissa.
Helmikuun alussa Kiinan viranomaiset kielsivät uhrien hautajaisten järjestämisen viruksen leviämisen estämiseksi. Virukseen kuolleet tulisi polttohaudata välittömästi lähellä kuolinpaikkaa. Lisäksi sairaaloiden jätevesien laskeminen eteenpäin ilman desinfiointia kiellettiin, koska kiinalaistutkijat totesivat viruksen tarttuvan hengitystie-eritteiden lisäksi esimerkiksi oksennuksesta.
====Hongkong====
Hongkongiin julistettiin hätätila koronaviruksen vuoksi 25. tammikuuta. Lennot ja junat Wuhanista Hongkongiin peruttiin, ja Kiinan mannermaalta tulijoiden tuli täyttää lomake terveydentilastaan. Koulut pidettiin kiinni ja uudenvuoden loma-aikaa pidennettiin 17. helmikuuta 2020 saakka, kun niiden oli tarkoitus loppua alun perin 30. tammikuuta. Hongkong ilmoitti peruvansa kaikki uuden vuoden juhlallisuudet. Hallintojohtaja Carrie Lam ilmoitti 3. helmikuuta, että kaikki maalla olevat ylityspaikat Kiinaan suljetaan kahta siltaa lukuun ottamatta.
Suomen Lähetysseura päätti evakuoida viisi työntekijäänsä Hongkongista, perheenjäsenet mukaan lukien 12 henkilöä. Poissaolo jatkui ainakin maaliskuun puoliväliin.
====Etelä-Korea====
Etelä-Korean Daegussa ihmisiä kehotettiin välttämään ulkona liikkumista. Kaupungin asukkaita kehotettiin käyttämään hengityssuojaimia myös sisätiloissa. Kaupungissa asuu 2,5 miljoonaa ihmistä. 25. helmikuuta ilmoitettiin, että Daegussa aiotaan testata noin 30 000 ihmistä, joilla oli flunssan kaltaisia oireita koronaviruksen varalta. Korealaisessa Shinjeonji-kirkossa, jossa noin 60 prosenttia maan koronatartunnoista oli ilmennyt, aiottiin testata noin 200 000 ihmistä koronaviruksen varalta. Uskonlahko lupasi toimittaa viranomaisille kaikkien yli 200 000 jäsenensä nimet testausta varten. Museoita, ravintoloita ja julkisia tiloja suljettiin ja urheilutapahtumia peruttiin. Yhdysvallat ja Etelä-Korea siirsivät yhteisiä sotaharjoituksiaan.
====Pohjois-Korea====
Sulkeutunut Pohjois-Korea eristäytyi koronaviruksen vuoksi entistä tiukemmin. 8. helmikuuta uutisoitiin Pohjois-Korean armeijan hankkineen suuren määrän eteläkorealaisia hengityssuojia. Lähteiden mukaan maskeista ja pakkauksista poistettiin alkuperäiset merkinnät ja etiketit, jotta ne näyttäisivät kotimaisilta tuotteilta. Epidemia olisi eristäytyneessä ja terveydenhoidoltaan puutteellisessa Pohjois-Koreassa katastrofi. Maa peruutti myös Pjongjangin maratonjuoksun, joka on Pohjois-Korean merkittävin matkailutapahtuma, joka tuo maalle merkittävästi tuloja. Sen peruminen osoitti, että koronaviruksen uhka otetaan maassa vakavasti. Maa sulki rajat ja maahan saapuvat joutuivat 30 päivän karanteeniin. Valtion viranomaiset tekevät terveystarkastuksia ovelta ovelle -periaatteella. Kansalaisille annettiin hygieniaohjeita kaduilla ajavista kaiutinautoista käsin.
====Japani====
Japani sulki 28. helmikuuta maan alakoulut, yläkoulut ja lukiot.
====Intia====
Intia keskeytti 28. helmikuuta viisumien myöntämisen eteläkorealaisille ja japanilaisille.
====Iran====
Maan viranomaiset asettivat maan sisäisiä matkustusrajoitteita ihmisille, joilla epäillään tai on todettu COVID-19. Perjantairukoukset peruttiin monissa kaupungeissa.
====Libanon====
Libanon kielsi 28. helmikuuta maahanpääsyn epidemia-alueilta (Kiina, Iran, Italia ja Etelä-Korea) tulevilta ulkomaalaisilta.
=== Eurooppa ===
====Italia====
Viranomaiset kehottivat asukkaita 21. helmikuuta lähtien pysyttelemään kotonaan yli kymmenessä kaupungissa, jotka asetettiin karanteeniin viruksen leviämisen estämiseksi. Julkiset tilat, kuten ravintolat ja koulut pidettiin kiinni, ja ainoastaan ruokakaupat ja apteekit saivat pitää ovensa auki. Myös urheilutapahtumia peruttiin. Toimet koskettavat kymmeniä miljoonia ihmisiä maan pohjoisosissa. Italia ilmoitti 4. maaliskuuta sulkevansa kaikki koulut ja yliopistot koko maassa. Italian hallitus pyysi kansalaisiaan pidättäytymään kädenpuristuksista ja poskisuudelmista koronaviruksen leviämisen ehkäisemiseksi. Italia ilmoitti 8. maaliskuuta laittavansa neljänneksen Italian väestöstä karanteeniin. 10. maaliskuuta Italia laajensi karanteenia koskemaan koko valtiota. Ihmisiä kehotettiin pysymään kotonaan. Koulut suljettiin ainakin huhtikuun 3. päivään asti. Kaikki julkiset kokoontumiset ja urheilutapahtumat peruttiin. Museot, elokuvateatterit, pubit ja muut viihdepaikat suljettiin.
====Saksa====
28. helmikuuta Saksan viranomaiset ilmoittivat, että Heinsbergissä noin tuhat ihmistä on määrätty kotikaranteeniin, ja koulut ja päiväkodit on suljettu. Saksa vaatii kaikkia epidemia-alueilta (Kiinasta, Etelä-Koreasta, Japanista, Iranista ja Italiasta) tulevia luovuttamaan yhteystietonsa heidän liikkeidensä seuraamiseksi, jotta mahdollisten tartuntojen selvittäminen helpottuisi. Saksa kielsi 4. maaliskuuta terveydenhuollon suojavarusteiden viennin maasta. 22. maaliskuuta kiellettiin kaikki yli kahden henkilön julkiset kokoontumiset. Samalla määrättiin suljettavaksi myös kampaamot, hierojat ja tatuointiliikkeet. Myös ravintolat suljetaan, vaikkakin ruoan kotiinkuljetus sallittiin.
====Ranska====
Ranskan viranomaiset ilmoittivat 3. maaliskuuta hankkivansa haltuunsa kaikki hengityssuojainvarastot sekä lähikuukausien tuotannon. Toukokuussa ilmoitettiin, että ensimmäinen Ranskassa varmistetusti koronaan sairastunut potilas antoi positiivisen näytteen joulukuun lopulla. Tätä ennen ensimmäisinä potilaina oli pidetty tammikuun lopulla Kiinasta saapuneita henkilöitä. Joulukuussa sairastunut 43-vuotias mies ei ollut matkustanut ulkomailla. Hän parani taudista. Hänen vaimonsa työskenteli lentokentän lähellä sijaitsevassa ruokakaupassa.
====Suomi====
Suomen ulkoministeriö suositteli 8. maaliskuuta välttämään tarpeetonta matkustamista Kiinaan, Iraniin ja Italiaan, ja noudattamaan erityistä varovaisuutta Etelä-Koreassa. Suomen Terveyden ja hyvinvoinnin laitos (THL) laati epidemiaohjeistuksen, joka koskee koko Manner-Kiinan aluetta. Finnair keskeytti kaikki lennot Manner-Kiinaan. Sosiaali- ja terveysministeriö asetti 25. helmikuuta työryhmän tukemaan koronavirukseen varautumista yleisesti sosiaali- ja terveysalalla, ja lisäksi sen tehtävänä oli tukea Terveyden ja hyvinvoinnin laitosta, Fimeaa, Valviraa, aluehallintovirastoa ja kuntien sekä kuntayhtymien viranomaisia näiden toiminnassa uhan torjumiseksi. Suomessa oli suojavarusteita 400 000 terveydenhuollon ammattilaisen suojaamiseen. Pääministeri Sanna Marinin ja sosiaali- ja terveysministeri Aino-Kaisa Pekosen mukaan helmikuussa Suomi on varautunut epidemiaan hyvin. Suomi varautui rajoittamaan liikkumista ja kokoontumisia. Hallitus antoi 12. maaliskuuta 2020 suosituksen, että kaikki yli 500 henkilön yleisötapahtumat peruutetaan. Kouluja suljettiin, ja satoja asetettiin karanteeniin.
Valtioneuvosto päätti 16. maaliskuuta valmiuslain käyttöönotosta. Samalla suositeltiin yli 70-vuotiaita pysymään karanteenin kaltaisessa eristyksessä muista ihmisistä mahdollisuuksien mukaan. Seuraavana päivänä aluehallintovirastojen määräyksillä kiellettiin yli 10 henkilön kokoontumiset. Muun muassa teatterit, museot, elokuvateatterit ja uimahallit ohjeistettiin sulkemaan ovensa yleisöltä. Määräykset olivat voimassa 13. huhtikuuta saakka.
Perjantaina 27. maaliskuuta eduskunta hyväksyi hallituksen käyttöönottoasetuksen liikkumisrajoituksista. Lauantain vastaisena yönä Uudenmaan maakunta eristettiin muusta Suomesta 19. huhtikuuta saakka. Rajoituksella estettiin liikkuminen Uudellemaalle sekä Uudeltamaalta muualle Suomeen ilman välttämätöntä syytä.
31. maaliskuuta hallitus päätti sulkea 4. huhtikuuta lähtien kaikki ruokaravintolat, kahvilat, pubit ja yökerhot toukokuun loppuun saakka. Tämä koski niissä syömistä ja juomista. Sen sijaan keittiön sai pitää auki ja myydä mukaan ruokaa asiakkaalle. Sulkeminen ei koskenut työpaikkojen henkilöstöravintoloita.
==== Sveitsi ====
Sveitsissä kiellettiin kaikki yli tuhannen ihmisen yleisötapahtumat. Pienempien tapahtumien järjestäjien tulei tehdä riskiarviointi alueen viranomaisten kanssa, ja vasta sen jälkeen saatettiin arvioida, voidaanko tapahtuma järjestää. Geneven autonäyttely peruttiin.
====Tšekki====
Tšekissä suljettiin kaikki maan koulut yliopistoja lukuun ottamatta, ja kaikki yli sadan ihmisen yleisötapahtumat kiellettiin. Tšekissä oli tällöin todettu 40 koronavirustartuntaa eli saman verran kuin Suomessa.
====Ruotsi====
COVID-19 julistettiin Ruotsissa yleisvaaralliseksi tartuntataudiksi 1. helmikuuta 2020. Tämä antoi viranomaisille tavallista laajemmat oikeudet määrätä esimerkiksi karanteeneja ja eristyksiä.
====Venäjä====
21. helmikuuta Moskovan kaupunki ilmoitti ottaneensa käyttöön kasvonjentunnistusteknologiaa estääkseen karanteenissa olevia rikkomasta ulkonaliikkumiskieltoa, ja Venäjä kielsi kaikilta Kiinan kansalaisilta pääsyn maahan. 28. helmikuuta Venäjä kielsi maahantulon myös Iranista ja Etelä-Koreasta tulevilta. Venäjä salli omien kansalaistensa palaamisen Kiinasta, mutta nämä joutuvat kahden viikon karanteeniin. Venäjä kertoi 28. helmikuuta keskeyttävänsä viisumien myöntämisen Iranin kansalaisille. Maa myös ohjeisti kansalaisiaan olemaan matkustamatta Etelä-Koreaan, Iraniin ja Italiaan.
=== Muualla maailmassa ===
====Yhdysvallat====
Kiinassa äskettäin käyneet ulkomaalaiset eivät päässeet Yhdysvaltoihin ja Wuhanista palaavat Yhdysvaltojen omat kansalaiset joutuivat kahden viikon karanteeniin. Kiina sanoi Yhdysvaltojen levittävän koronaviruspaniikkia, ja moittii Yhdysvaltoja siitä, ettei se tarjonnut Kiinalle todellista apua. San Francisco julisti hätätilan 26. helmikuuta koronaviruksen takia, vaikka kaupungissa ei oltu todettu yhtään koronavirustartuntaa. Julistuksen tarkoituksena oli parantaa kaupungin varautumista viruksen leviämiseen. Korean Air mittasi kaikkien Yhdysvaltoihin lentävien matkustajiensa ruumiinlämmön, eivätkä yli 37,5 asteen tuloksen saaneet päässeet lennolle.
Presidentti Donald Trump ilmoitti 12. maaliskuuta, että Yhdysvallat kieltää matkustamisen Manner-Euroopasta 30 päiväksi. Kielto ei koskenut Britanniaa. EU-valtiot eivät olleet saaneet etukäteen tietoa matkustusrajoituksista. Kiellolla oli merkittäviä kielteisiä vaikutuksia eurooppalaisille lento- ja kuljetusyhtiöille. Aasian pörssit ja Yhdysvaltain osakefutuurit laskivat nopeasti ilmoituksen jälkeen. Perjantaina 13. maaliskuuta presidentti julisti maahan poikkeustilan, jotta viruksen vastaisia toimia voitaisiin rahoittaa paremmin. Tällöin virus oli virallisten tietojen mukaan levinnyt jo 46 osavaltioon.
New Yorkin tautihuippu oli huhtikuussa. Se surmasi noin 16 000 kaupungin asukasta. Tauti jatkoi etenemistään koko maassa kovalla vauhdilla toukokuussa. Toukokuun 9. päivään mennessä ainakin 75 000 oli kuollut. Trump päätti avata yhteiskuntaa, koska talous oli romahtamassa.
====Australia====
Australia varautui sulkemaan kouluja sekä perumaan urheilutapahtumia, mikäli koronavirus alkaa levitä Australiassa.
====Evakuoinnit Kiinasta====
Muun muassa Yhdysvallat, Kanada, Japani, Singapore, Etelä-Korea, Indonesia, Australia ja EU evakuoivat kansalaisiaan Kiinasta. Suomalaiset tulivat Eurooppaan jollakin EU-maan järjestämällä lennolla, sillä Suomi ei järjestänyt omia lentojaan. Wuhanin alueella oli 30. tammikuuta ulkoministeriön arvion mukaan 30–50 pohjoismaiden kansalaista.
== Läpinäkyvyys ==
=== Kiinassa ===
21. tammikuuta kerrottiin viruksen ydinalueen sairaaloilta loppuneen varusteet ja henkilökunta kesken. Tämän vuoksi monet sairaalat eivät olleet kyenneet diagnosoimaan koronavirustapauksia tarkasti, ja ne olivat diagnosoineet monia koronavirustapauksia "vakavaksi keuhkokuumeeksi". Monet, joilla oli viruksen taudinkuvaan sopivia oireita oli lähetetty kotiin sairaaloista pitkien jonotusaikojen ja ahtaiden olosuhteiden johdosta. Tämän vuoksi tutkijat arvioivat todellisten tapausten määrän olevan 5–10 kertaa virallisesti todettua suurempi tammikuussa 2020. Eräs tutkijaryhmä arvioi helmikuussa, että 19:sta tartunnan saaneesta vain yksi testattiin. Näiden ihmisten joukossa riski kuolla olisi lähes yksi viidestä.
Kuukauden ajan joulukuun 8. päivästä 2019 17. tammikuuhun 2020, kaikki vahvistetut Manner-Kiinan tapaukset olivat peräisin Wuhanin kaupungista, vaikka samaan aikaan vahvistettuja tapauksia todettiin myös Japanissa ja Thaimaassa. Kiinalaisissa sosiaalisen median kanavissa vihjailtiin viranomaisten salailevan sairastuneiden todellisia lukumääriä. Virusta on leikkimielisesti kutsuttu "isänmaalliseksi", sillä se "tartuttaa muut maat, muttei omaamme (Kiinaa)". Viranomaisten kovat otteet herättivät vastustusta monien kiinalaisten keskuudessa. Hallitusta arvostelevia viestejä ilmestyi sosiaaliseen mediaan, mutta viranomaiset sensuroivat niitä. Kiinalaisissa sosiaalisen median kanavissa julkaistiin lukuisia videoita sairaaloista, jotka ooli ylikuormitettu tuhansilla kuumeesta kärsivillä ihmisistä, ja ihmiset kyseenalaistivat Kiinan valtion antamia virallisia lukuja. Suuri osa videoista oli kuitenkin valheita. Kiinalaisessa sosiaalisessa mediassa ihmeteltiin, miksi joka päivä raportoitujen uusien tartuntojen ja kuolleiden suhde on suunnilleen sama, hieman yli kaksi prosenttia. Virusta luonnehdittiin humoristisesti hyväksi matematiikassa.
28. tammikuuta hongkongilaisten tutkijoiden The Lancetissa julkaistun tutkimuksen avulla kävi ilmi, että SARS-CoV-2-tartuntoja oli havaittu aiemmin kuin Kiinan viranomaiset olivat kertoneet, eikä epidemia näyttänyt olevan kytköksissä Huananin ruokatoriin Wuhanin kaupungissa yhtä tiiviisti, kuin Kiinan viranomaiset ovat antaneet ymmärtää. Lisäksi potilaat eivät olleet niin suurelta osin iäkkäitä tai pitkäaikaissairaita kuin viranomaiset aluksi korostivat. On arvioitu, että virus levisi Wuhanissa todellisuudessa paljon ennen joulukuuta, ehkä jo lokakuussa. Tutkimuksen mukaan tauti tarttui ihmisestä toiseen viimeistään tammikuun alkupäivinä, vaikka Kiina vahvisti näin tapahtuneen vasta 20. tammikuuta.
Terveyden ja hyvinvoinnin laitoksen johtavan asiantuntijan Jussi Sanen mielestä kiinalaisten spekulaatiot siitä, että käärme olisi toiminut viruksen väli-isäntänä ennen sen siirtymistä ihmiseen ovat hyvä esimerkki siitä, miten epävarmojen tietojen perusteella vedettiin mutkia suoriksi. Hänen mukaansa tarkemmin katsottuna paljastuu, että siinä ei ole mitään perää – dataa on vähän ja siitä on tehty hyvin suoria johtopäätöksiä. Hän sanoi, että normaalissa tilanteessa tällaiset tutkimusmallit eivät ikinä menisi läpi tieteen teossa.
Ensimmäisenä viruksesta julkisuudessa ilmoittanut lääkäri Li Wenliang joutui viranomaisten painostuksen kohteeksi. Li jakoi joulukuussa sosiaalisessa mediassa varoituksia sars-viruksen kaltaisen viruksen leviämisestä. Poliisi vaati häntä allekirjoittamaan lausunnon, jonka mukaan varoittelut olisivat olleet "laitonta käytöstä". Sankarilääkäriksi kiinalaisten keskuudessa noussut Li sairastui itse virukseen ja kuoli. Kiinan keskushallinto myönsi 19.3. rankaisseensa lääkäriä aiheettomasti.
Wuhanin paikallishallinnon viranomaiset olivat viikkojen ajan vähätelleet keskushallinnolle uhkaa, jonka uusi koronavirus aiheuttaa. Syy tietojen pimittämiseen oli halu olla pilaamatta juhlamieltä Hubein maakuntahallinnon seremonioissa vuoden alussa. Tammikuun alussa viranomaiset myös rajoittivat keskustelua aiheesta muun muassa pidättämällä ihmisiä, jotka olivat kirjoittaneet siitä sosiaaliseen mediaan, ja uhkailemalla aihetta käsitelleitä toimittajia.
Ihmisoikeusjärjestö Human Rights Watchin mukaan Kiinan hallituksen reaktio koronavirukseen viivästyi, sillä se pyrki estämään tiedon leviämisen julkisuuteen eikä hoitanut tapausten raportointia asianmukaisesti. Järjestön mukaan Kiina oli ottanut kiinni taudista kertoneita ihmisiä ”juorunlevittäjinä”, sensuroinut aihepiiriä käsittelevää verkkokeskustelua, sekä rajoittanut uutisointia mediassa. Järjestö syytti Kiinan pyrkineen kritiikin hiljentämiseen sen sijaan, että se pyrkisi faktoin hiljentämään taudista leviävät valeet ja virheelliset tiedot. Muun muassa sairastuneiden perheiden pyyntöjä avun saamiseksi oli sensuroitu. Tutkijat olivat arvioineet, että Hubein viranomaiset vähättelivät tammikuun alussa epidemian laajuutta. Hubein kommunistipuolueen johtaja myönsi helmikuussa, että viranomaiset pahensivat tilannetta, koska eivät määränneet aiemmin matkustusrajoituksia. Suomalaiset asiantuntijat olivat aikaisemmin kritisoineet Kiinan matkustusrajoituksia ja kokonaisten kaupunkien asettamista karanteeniin, kuvaillen niitä "ylilyönneiksi".
Kiinan antamat luvut herättivät epäilyksiä vääristelystä, sillä Wuhanin kaupungissa miltei viisi prosenttia tartunnan saaneista oli kuollut, kun joissakin Kiinan maakunnissa ja yli 20 maassa kuolemantapauksia ei ollut yhtään. Esimerkiksi Itä-Kiinassa sijaitsevassa Zhejiangin maakunnassa oli 11. helmikuuta 2020 mennessä raportoitu yhteensä 1 117 tartuntaa, mutta ei yhtään kuolemaa. Guangdongin maakunnassa tartuntoja oli 1 177 ja kuolleita yksi. Viranomaisten uskotaan vääristelevän lukuja, sillä Kiinalla pimitti tietoja esimerkiksi 2000-luvun alun SARS-epidemian aikana, ja koska Kiina on autoritaristinen maa.
Tampereen yliopiston epidemiologian professori Anssi Auvisen mukaan oli "aika vahva oletus", että Kiinan antamat luvut olisivat kertoneet tautitilanteesta tarkasti. Auvisen mukaan lukujen puutteelle on myös viattomia syitä: kaikkia tapauksia ei oltu tunnistettu, tartuntojen rekisteröiminen ei ollut ajan tasalla ja esimerkiksi virustautiin kuolleiden kuolinsyyt oli ehkä merkitty väärin, vaikkapa keuhkokuumeeksi. Uusi virus aiheuttaa pahimmillaan tappavia hengitystieinfektioita monien muiden koronavirusten tavoin. Kiinan maakuntien välisiä kuolleisuuseroja voi Auvisen mukaan selittää esimerkiksi se, minkä ikäisessä väestössä virus on missäkin päin maata alkanut kiertää – virus on tappavin ja vaarallisin yli 60-vuotiaille.
=== Iranissa ===
Helmi- ja maaliskuussa 2020 epäiltiin Iranissa olevan sairastuneita todellisuudessa paljon ilmoitettua enemmän muun muassa matemaattisten mallien perusteella, sillä virus on levinnyt Iranin kautta useisiin maihin, ja suhteutettuna kuolinlukuihin tautitartuntoja täytyisi olla jopa kymmeniä tuhansia, ja tauti vaikuttaa myös levinneen Iranin sisällä epäilyttävän nopeasti. Iranin parlamentin jäsen syytti 24. helmikuuta Iranin hallitusta maan koronavirusepidemian laajuuden pimittämisestä. Parlamentaarikon mukaan pelkästään Qomin kaupungissa 50 ihmistä oli kuollut virukseen ja 250 saanut tartunnan. Iranin viranomaisten mukaan 24. helmikuuta 12 ihmistä oli kuollut ja 61 sairastunut uuteen koronavirukseen. Yhdysvaltain ulkoministeri Mike Pompeo vaati Irania kertomaan totuuden koronavirustilanteesta, ja kertoi olevansa huolissaan tietojen pimittämisestä. Britannian yleisradioyhtiö BBC:n mukaan Iranin terveydenhoitoviranomaiset paljastivat 28. helmikuuta yhtiön persiankieliselle toimitukselle, että koronavirukseen on Iranissa kuollut jo ainakin 210 ihmistä, kun virallinen luku oli tähän asti ollut 34. Tartunnan saaneita oli virallisesti 388, mutta Teheranin kaupunginhallinnon jäsenen mukaan 10 000–15 000 tartuntaa on odotettavissa muutaman viikon kuluessa. Iran on aktiivisesti puolustellut epidemian vastaisia toimiaan, ja se on kiistänyt pimittäneensä epidemian todellista laajuutta. Useat paikallislähteet raportoivat huomattavasti terveysministeriön lukuja korkeampia uhrimääriä ja lääkäreitä kerrotaan painostettun kirjaamaan uhreille muita kuolinsyitä. Useat poliitikot ovat ilmoittaneet alueellaan olevan uhreja moninkertaisesti virallisiin lukuihin verrattuna. Maaliskun alussa Iranin parlamentin 290:stä jäsenestä 23:lla oli todettu tartunta. Viisi korkea-arvoista iranilaispäättäjää oli kuollut virukseen.
Ensimmäiset koronavirustapaukset raportoitiin virallisesti Qomissa 19. helmikuuta, mutta asiantuntijoiden mukaan tauti alkoi levitä kaupungissa 3–6 viikkoa tätä aikaisemmin. Virus olisi levinnyt kiinalaisten opiskelijoiden kautta. Teheranilainen lääkäri kertoi Reutersille sairaaloiden olevan täynnä tartunnan saaneita ihmisiä, ja heidän kuulleen sadoista kuolleista. Tilanteesta oli kielletty kertomasta tiedotusvälineille rangaistuksen uhalla. Maaliskuussa henkilökohtaiset suojavälineet ja puhdistusaineet olivat lähes loppuneet koko maasta, eikä Iran saanut niitä paljonkaan maan ulkopuolelta, sillä Yhdysvallat on asettanut maan kauppasaartoon sen ydinohjelman vuoksi. Asiantuntijat epäilivät maaliskuussa Iranin lukuja täysin vääristellyiksi. Toronton yliopiston tartuntatautiasiantuntija oli arvioinut lukujen perusteella Iranissa olleen tartuntoja kaikkiaan 28 000, joka olisi tällöin virallisiin lukuihin nähden noin kahdeksankertainen määrä. Myös suurempia arvioita esitettiin, esimerkiksi The Atlantic -lehti arvioi 9.3. Iranissa olleen vähintään 590 000 tapausta. Erään kansanedustajan mukaan Iranissa oli 27. maaliskuuta mennessä menehtynyt COVID-19-tautiin ainakin 12 400 ihmistä 228 paikkakunnalla. Tämä lukumäärä olisi yli viisinkertainen verrattuna Iranin terveysministeriön virallisiin lukuihin.
=== Yhdysvalloissa ===
Yhdysvalloissa epidemian laajuus oli 10. maaliskuuta epäselvä, sillä maa ei ollut testannut laajoja määriä ihmisiä koronaviruksen varalta. Virallisten lukujen uskotaan olevan huomattavasti alhaisempia kuin todelliset luvut väestön testaamattomuuden vuoksi. Maan arvioidaan olevan hyvin varautumaton virukseen. Yhdysvaltain tautikeskus CDC oli maaliskuussa hyvin vaitonainen viruksesta. Osa ongelmaa oli CDC:n viivästys testauspakkausten toimittamisessa paikallisille terveyspalveluille, ja sen vastahakoisuus pitkään muualta kuin Wuhanista tulleiden ihmisten testaamiseen, vaikka epidemioita oli käynnissä jo muualla maailmassa. Maan arvioitiin tuhlanneen tärkeää aikaa, kun viruksen leviäminen voitiin vielä helposti pysäyttää. Vaikka kriteerejä höllennettiin huomattavasti, tuli ilmi tapauksia, joissa muun muassa tartunnan saaneita hoitajia ei oltu suostuttu testaamaan. Viruksen arvioitiin kiertäneen Yhdysvalloissa viikkoja huomaamatta. Yhdysvaltojen toimet koronavirukseen olivat mitättömiä verrattuna muihin kehittyneisiin maihin. Se johtui osittain siitä, että Trumpin hallinto vähensi CDC:n rahoitusta tuntuvasti vuonna 2018, ja ehdotti 16 prosentin leikkausta CDC:n budjettiin vuodelle 2021. Alhaisten testauslukujen valossa Yhdysvaltain tautikeskus lopetti negatiivisten tulosten julkistamisen maaliskuussa. Viruksen testaamiskapasiteetti vaihteli paljon osavaltiosta toiseen – Kaliforniassa voitiin testata 6. maaliskuuta ihmistä päivittäin, kun taas Pensylvaniassa vain kymmeniä. Siinä missä Etelä-Korea oli testannut yli ihmistä koronaviruksen varalta ja noin päivittäin, Yhdysvallat oli testannut 8. maaliskuuta mennessä noin ihmistä, vaikka Yhdysvaltojen väkiluku on yli kuusi kertaa Etelä-Koreaa suurempi. Yhdysvaltojen arvioitiin olevan huomattavasti jäljessä toimenpiteissä verrattuna koronaviruksen leviämiseen maassa. Viruksen arvioitiin sairastuttaneen maaliskuussa Yhdysvalloissa tuhansia, ellei kymmeniä tuhansia ihmisiä.
== Taloudelliset vaikutukset ==
Kansainvälisen valuuttarahasto IMF:n mukaan uusi koronavirus haittaa taloudellista toimintaa Kiinassa pysäyttämällä tuotantoyksiköitä ja rajoittamalla liikkumista. Tämä vaikuttaa myös muihin maihin turismin, tuotantoketjujen ja hyödykkeiden hintakehityksen kautta.
SARS-CoV-2-epidemia sai pörssit ympäri maailman selvään laskuun vuoden 2020 tammikuun puolivälissä. Hongkongin pörssin yleisindeksi laski 21. tammikuuta yli kaksi prosenttia. Singaporessa, Soulissa ja Manilassa yleisindeksit laskivat yli prosentin. Tokiossa pudotusta mitattiin 0,9 prosenttia. Helsingin pörssissä yleisindeksi painui noin 0,7 prosenttia miinukselle. Wall Streetin pörssikurssit avautuivat myös laskussa. 28. helmikuuta uutisoitiin osakemarkkinoiden painuvan alaspäin eniten sitten vuoden 2008 talouskriisin.
27. tammikuuta Helsingissä pörssin yleisindeksi oli pian avautumisen jälkeen 1,5 prosenttia laskussa. Erityisesti Finnairin kurssi kärsi, ollen pian pörssin avautumisen jälkeen lähes seitsemän prosentin laskussa. Suunta oli laskuun myös Euroopan suurissa pörsseissä Frankfurtissa, Pariisissa ja Lontoossa. Aiemmin sulkeutunut Tokion pörssi päätyi kaksi prosenttia miinukselle, kun tieto uusista tartunnoista ja kuolemantapauksista levisi. Bangkokissa laskua oli liki kolme prosenttia. Myös öljyn hinta painui laskuun. Viitelaatu Brentin tynnyrihinta laski 2,3 prosenttia alle 60 dollariin.
Dow Jones -indeksi koki 31. tammikuuta suurimman päiväkohtaisen laskun (2,1 prosenttia) elokuun 2019 jälkeen, kun sijoittajien huoli viruksen leviämisestä ja vaikutuksesta maailmantalouteen kasvoi. WallachBeth Capitalin strategi Ilya Feygin totesi että Federal Reserve ja Yhdysvaltain presidentti Donald Trump eivät voi tehdä mitään virukselle.
McDonald’s China on sulkenut väliaikaisesti yli 300 ravintolaansa ja Starbucks on sulkenut puolet 4 100 kahvilastaan. Coca-Cola on sulkenut toimistojaan ja tehtaitaan Kiinassa. Amazon ja Microsoft ovat sulkeneet toimistojaan. Applen sopimusvalmistaja Foxconnin tuotanto on pysäytetty Kiinassa laajalti ainakin 10. helmikuuta asti. Lentokonevalmistaja Airbus on pysäyttänyt kiinalaisen uudenvuoden jälkeen toistaiseksi Kiinassa sijaitsevan kokoonpanoyksikkönsä toiminnan. Hyundai joutuu sulkemaan kaikki tehtaansa Etelä-Koreassa, sillä tehtaat eivät saa tarvitsemiaan kiinalaisia komponentteja. Fiat Chrysler on varoittanut, että se saattaa joutua pysäyttämään tuotannon yhdellä Euroopan tehtaallaan. Nintendo Switch -konsolin toimitukset Japaniin myöhästyvät. Suomalaisista yhtiöistä Kone, UPM ja Konecranes ovat keskeyttäneet tuotantonsa tehtaillaan Kiinassa viranomaisten ohjeiden takia.
Kiinan viranomaiset sulkivat 23. tammikuuta tärkeimmät turistinähtävyydet, kuten osan Kiinan muurista ja muut nähtävyydet, kuten Pekingissä sijaitseva Kielletty kaupunki ja Shanghain Disneyland. Kaikki Aasian Disneylandit on suljettu.
Huomattava osa väestöstä on hamstrannut ruokatarpeita karanteenin varalta. Ympäri maailmaa ostajien kohteena on ollut erityisesti vessapaperi.
=== Suomessa ===
Kiina ilmoitti 25. tammikuuta vuonna 2020 lopettavansa ryhmämatkat ulkomaille ja maan sisällä, jolla on arvioitu olevan merkittävä vaikutus Lapin matkailuelinkeinolle ja myös lentoyhtiö Finnairin toiminnalle.
Finnair kertoi 31. tammikuuta, että kaikki Kiinan lennot keskeytetään helmikuun loppuun saakka. Rajoitus iskee Finnairin liiketoiminnan ytimeen, sillä yhtiö on vuosien ajan rakentanut strategiaansa Kiinan reittien varaan. Finnair ilmoitti aloittavansa 600 kaukoliikennelentäjää koskevat määräaikaisten lomautusten yt-neuvottelut koronaviruksen vuoksi.
Vuoden 2020 helmikuun puolivälissä monet isot kansainväliset alan toimijat ovat joutuneet kertomaan muun muassa suomalaisille asiakkailleen Kiinasta tulevien lähetysten viivästymisistä ja jopa perumisista. Jopa puoli miljoonaa Kiinasta Suomeen matkalla olevaa pakettia oli 12. helmikuuta uutisten mukaan viivästynyt koronaviruksen vuoksi.
Koronavirus saattaa hidastaa Raumalla Wasalinen Aurora Botnia -nimisen autolautan valmistumista, koska laivanosien toimitus Kiinasta voi viivästyä.
Finanssiryhmä OP laski ennustettaan Suomen vuoden 2020 talouskasvusta. Aikaisemmin Suomen talouden arvioitiin kasvavan 0,5 prosenttia, mutta talouskasvu jäänee uuden ennusteen mukaan nollaan koronaviruksen vuoksi, ja OP arvioi taantuman olevan mahdollinen.
=== Vaikutus urheilutapahtumiin ===
SARS-Co-2-viruksen takia on peruttu lukuisia urheilutapahtumia, muun muassa seuraavat:
* yleisurheilun MM-hallikisat Nanjingissa 13.–15. maaliskuuta 2020
* Aasian yleisurheilun hallimestaruuskisat helmikuun puolivälissä
* Formula ykkösten Australian osakilpailu 15. maaliskuuta kokonaan ja Kiinan osakilpailu 19. huhtikuuta, Vietnamin osakilpailu 5. huhtikuuta, Bahrainin osakilpailu 22. maaliskuuta sekä Azerbaidzanin osakilpailu 7. kesäkuuta on siirretty eteenpäin
* sähköisen Formula E -sarjan Kiinan osakilpailu Sanyassa 21. maaliskuuta
* Kiinan oman jalkapallosarjan otteluita kokonaan. Monissa maissa pelataan tyhjille katsomoille.
* nyrkkeilyn ja koripallon olympiakarsintoja Kiinassa
* tenniksen Aasian ja Oceanian naisten maajoukkuekilpailun Fed Cupin ottelut
* naisten golfin ammattilaiskilpailu Hainanin saarella
* Italian Serie A:n viisi jalkapallo-ottelua 29. helmikuuta – 1. maaliskuuta
* jääkiekon naisten MM-kilpailut Kanadassa 31. maaliskuuta alkaen
* taitoluistelun MM-kisat 16.–22. maaliskuuta Kanadassa
* alppihiihdon naisten maailmancupin Åren viimeinen osakilpailu Ruotsissa
* NBA-koripallosarja Yhdysvalloissa keskeytettiin 12. maaliskuuta
* NHL-jääkiekkosarja keskeytettiin 12. maaliskuuta
* jalkapallon Veikkausliiga Suomessa käynnistyy vasta kesäkuussa, kun sen piti alkaa jo 11. huhtikuuta
* jääkiekon SM-liigakausi lopetettiin 12. maaliskuuta
* ampumahiihdon maailmancupin viimeinen kilpailuviikonloppu 20.–22. maaliskuuta ja toiseksi viimeisen viikonlopun viestikilpailut 15. maaliskuuta
* maastohiihdon maailmancupin Pohjois-Amerikan kiertue eli kaksi viimeistä kilpailuviikonloppua 14.–22. maaliskuuta
* rallin Meksikon osakilpailu 12.–15. maaliskuuta keskeytettiin ja jätettiin sen viimeinen päivä ajamatta. Portugalin osakilpailu 21.–24. toukokuuta on peruttu kokonaan ja Argentiinan osakilpailu 23.–26. huhtikuuta, sekä Sardinian osakilpailu 4.–7. kesäkuuta on siirretty
*salibandyn sarja Suomessa lopetettiin kesken pudotuspelien 14. maaliskuuta
*jääkiekkojoukkue Jokerit jätti KHL:n pudotuspelit SKA Pietaria vastaan pelaamatta 17. maaliskuuta ja keskeytti kautensa
*Vuoden 2020 jalkapallon EM-kisat siirretään vuodella eteenpäin, ilmoitti UEFA 17. maaliskuuta
*Jääkiekon MM-kisat 8.–24. toukokuuta Sveitsin Zürichissä ja Lausannessa
*Tokion olympialaiset 24. heinäkuuta – 9. elokuuta 2020 on siirretty vuoteen 2021, samoin Tokion paralympialaiset
*KHL-jääkiekkoliiga lopetettiin 25. maaliskuuta
*Jukolan viesti Rovaniemellä 13.–14. kesäkuuta 2020 siirretty vuodella eteenpäin
*Wimbledonin Grand Slam -tennisturnaus 29. kesäkuuta – 12. heinäkuuta
*Ranskan avoimet -tennisturnaus toukokuuta – 7. kesäkuuta on siirretty 20. syyskuuta – 4. lokakuuta pelattavaksi
*tenniksen ITF-, ATP- ja WTA-kiertueita ei pelata ainakaan 13. heinäkuuta asti
*yleisurheilun Paavo Nurmi Games 9. kesäkuuta siirretty 11. elokuuta pidettäviksi
*jalkapalloilun Euroopan suurin tyttöjen ja naisten jalkapalloturnaus Stadi Cup 4.–7. kesäkuuta
*golfin British Open 12.–19. heinäkuuta
*yleisurheilun EM-kisat 25.–28. elokuuta
*Alankomaiden pääsarjan Eredivisienin jalkapallokausi sekä miehissä että naisissa lopetettiin 24. huhtikuuta kesken kauden
== Koronavirukseen kuolleita julkisuuden henkilöitä ==
*Alan Merill, yhdysvaltalainen muusikko
* Mark Blum, yhdysvaltalainen näyttelijä
* María Teresa de Borbón Parma, ranskalainen tietokirjailija ja aatelissuvun jäsen
*Ken Shimura, japanilainen koomikko
*Joe Diffie, yhdysvaltalainen kantrimuusikko
* Terrence McNally, yhdysvaltalainen näytelmäkirjailija
*Andrew Jack, brittiläinen näyttelijä
*Floyd Cardoz, intialainen Top Chef Masters -voittaja
*Adam Schlesinger, yhdysvaltalainen muusikko ja lauluntekijä
*Patricia Bosworth, yhdysvaltalainen näyttelijä-toimittaja-kirjailija
*Ellis Marsalis, yhdysvaltalainen jazzpianisti
*John Prine, yhdysvaltalainen folkmuusikko
*Jay Benedict, brittiläinen näyttelijä
*Lee Fierro, yhdysvaltalainen näyttelijä
*Matthew Seligman, brittiläinen muusikko
*Ann Sullivan, yhdysvaltalainen animaattori
*Tim Brooke-Taylor, brittiläinen näyttelijä
*Hilary Heath, brittiläinen näyttelijä
*Allen Garfield, yhdysvaltalainen näyttelijä 
*Rick May, yhdysvaltalainen näyttelijä
==Poliittiset vaikutukset==
Koronaviruskriisi on Financial Timesin mukaan lisännyt vallanpitäjien kansansuosiota useimmissa maissa. Maailman kymmenen suurimman demokratian johtajien kannatus on kriisin aikana maaliskuun 2020 loppuun mennessä kasvanut keskimäärin yhdeksällä prosentilla. Eniten on kasvanut Ison-Britannian pääministeri Boris Johnsonin suosio, joka nousi vuoden 2020 alusta maaliskuun loppuun 25 prosenttiyksiköllä. Myös esimerkiksi Donald Trumpin, Angela Merkelin ja Emmanuel Macronin kansansuosio on kasvanut kriisin aikana.
== Salaliittoteoriat ja valeuutiset ==
Internetissä liikkuu runsaasti virheellistä tietoa, valeuutisia sekä useita salaliittoteorioita uuteen koronavirukseen liittyen. Lisäksi verkossa leviää videoita, joissa sinänsä tosiin uutisiin perustuen tai aitoa kuvamateriaalia käyttäen luodaan virusepidemiasta liioiteltua kuvaa. Monissa videoissa aito materiaali, harhaanjohtavasti rajatut videopätkät ja täysin eri tapauksia kuvaavat videot sekoittuvat toisiinsa. Maailman terveysjärjestön pääjohtaja Tedros Adhanom Ghebreyesusin mukaan trollien ja salaliittoteoreetikkojen harjoittama väärien tietojen levittäminen vaikeuttaa terveydenhuollon työntekijöiden työtä.
Erään teorian mukaan tauti on peräisin lepakonlihan syömisestä. Todisteena on esitelty videota, jossa nuori aasialaisnainen syö lepakosta valmistettua keittoa. Video on kuitenkin kuvattu vuonna 2017 Palaussa, eikä liity Wuhaniin tai SARS-CoV-2:een millään tavalla.
Erityisesti yhdysvaltalaisissa salaliittoteorioissa viruksen leviämistä on väitetty suunnitelluksi. Todisteena on esitetty vuoden 2015 dokumentteja, joissa puhutaan koronavirusta vastaan kehitettävästä rokotteesta. Koronaviruksia on kuitenkin useita erilaisia, eivätkä esitetyt dokumentit liity mitenkään leviävään virukseen.
SARS-Co-2-virusta on väitetty myös vahingossa levinneeksi biologiseksi aseeksi sen perusteella, että Wuhanin alueella toimii erilaisia viruksia käsittelevä laboratorio. Teorian ovat kumonneet muun muassa Foreign Policy ja The Washington Post. Yhdysvaltalainen senaattori Tom Cotton (rep.) on sanonut, että ei tiedetä onko virus peräisin Wuhanissa sijaitsevasta korkean eristystason laboratoriosta, mutta kysymys on kuitenkin esitettävä Kiinan salailujen takia.
Venäjän valtiontelevisiossa ja samalla Venäjän katsotuimmalla kanavalla (Pervyi kanal) näytetty uutisohjelma Vremja on vihjannut, että SARS-CoV-2 on Yhdysvaltojen kehittämä aasialaisiin iskevä, etninen biologinen ase, jolla Kiinan talous yritetään saada polvilleen. Valtiontelevisio väitti, että virus on tehty laboratoriossa ja vastuussa ovat Yhdysvaltojen tiedustelupalvelut ja Donald Trump. Vremja otti käsittelyynsä sanan korona, joka tarkoittaa useilla kielillä, myös venäjäksi, kruunua. Sana koronavirus viittaa Vremjan mukaan siihen, että Yhdysvaltain presidentti Donald Trump on jollain tavalla sekaantunut viruksen syntyyn ja leviämiseen. Väitettä perustellaan sillä, että Trump on järjestänyt kauneuskilpailuja ja ojentanut voittajille kruunuja. Todellisuudessa koronavirus on saanut nimensä siitä, että virus on mikroskooppikuvissa kruunun muotoinen. Vremjan juontaja sanoi, että teoria voi olla hölynpölyä, mutta se voi olla tottakin.
Yhdysvaltain presidentti Donald Trump sanoi Fox Newsin puhelinhaastattelussa, että hän ei usko WHO:n arvioon 3,5 prosentin maailmanlaajuisesta kuolinmäärästä. Presidentti sanoi aavistavansa, että oikea lukumäärä on huomattavasti alle prosentin.
Brasilian presidentti Jair Bolsonaro vähätteli koronaviruksen merkitystä kutsuen sitä "mediahuijaukseksi", "hysteriaksi" ja "pikku flunssaksi". Bolsonaro vastusti kovia koronaviruksen leviämisen hidastamistoimia.
Iranin hengellinen johtaja Ali Khamenei suurenteli merkittävästi pandemian kuolonuhrien määrää puhuessaan jo huhtikuun 2020 alussa miljoonasta kuolonuhrista tuolloin kansainvälisesti raportoidun 90 000 sijaan. Hänen mukaansa tiede ja tekniikka ei auttaisi; ihmiset pelastasi ainoastaan vapahtajan eli Mahdin saapuminen. Osa islamilaisen alueen tiedotusvälineistä tulkitsi, että Iranissa esiintyy pandemiaan ohella Khamenei-virus, sillä Khamenei oli aiemminkin esittänyt koronapandemiaan liittyviä keksittyjä väitteitä. Tämän Khamenei-viruksen vaikutukset ulottuvat Iranin rajojen ulkopuolellekin.
== Katso myös ==
* Epidemia
* Influenssa
* Infodemia
* Koronavirukset
* MERS
* Pandemia
* SARS
* Sikainfluenssa
* Vuoden 2009 influenssapandemia
== Lähteet ==
== Antsadata-kohde ==
== Aiheesta muualla ==
*Ajankohtaista koronaviruksesta COVID-19 THL:n päivittäinen tiedote koronavirustilanteesta
*THL:n sivut Wuhanin koronaviruksesta
* Kirjoituksia koronapandemiasta antropologian ja yhteiskuntatieteiden näkökulmasta Antroblogi.fi-sivustolla
*Koronaviruksen reaaliaikainen tartuntatilanne. John Hopkinsin yliopisto. 
*European Centre for Disease Prevention and Control Situation update – worldwide Koronavirustilanne maailmassa 
*Situation update for the EU/EEA and the UK Koronavirustilanne Euroopassa 
*Worldometers – Coronavirus Koronaviruksen tartuntamäärät 
*Worldometers – Coronavirus – Active cases Tiedossa oleva koronavirukseen sairastuneiden määrä 
*